रोडवेज कर्मचारियों ने नारेबाजी कर जताया रोष
सिरसा | आरटीएसचिव कार्यालय की ओर से दो निजी बसों का परमिट रिन्यू करने के मामले को लेकर बवाल हो गया। रोडवेज कर्मचारियों में रोष पनप गया। गुस्साए कर्मचारियों ने रोडवेज कर्मशाला में आरटीए विभाग के खिलाफ नारेबाजी करते हुए प्रदर्शन करना शुरू कर दिया। इतना ही नहीं जिन दो निजी बसों का परमिट रिन्यू किया गया था उन बसों को चलने भी नहीं दिया गया। प्रदर्शनकारी रोडवेज कर्मचारियों ने जीएम रोडवेज को ज्ञापन सौंपकर परमिट रिन्यू करने के मामले की जांच कराने की मांग की। जीएम ने पॉलिसी के मुताबिक दूसरे रूट पर परमिट जारी करना गलत बताया और यूनियन पदाधिकारियों को उचित जांच करवाने का भरोसा दिलाया। रोडवेज डिपो परिसर में मंगलवार को आरटीए विभाग के खिलाफ रोष जता रहे यूनियन पदाधिकारी आत्माराम सहारण, रामकुमार चूरनिया, लक्ष्मण दास, सुरजीत अरोड़ा, भीम सिंह चक्कां रामानंद ने आरोप लगाया कि आरटीए कार्यालय ने बीती 25 फरवरी को सिरसा से फतेहाबाद रूट पर दो निजी बसों के परमिटों का गलत तरीके से रिन्यू किया है।
hin_Deva hin_Deva